Die Overvaal Skoolsaak benadruk selfbeskikking | Die Vryburger
Mnr. Andries Breytenbach, voorsitter van die Boere-Afrikanervolksraad en leier van die HNP, het in 'n verklaring sy dank betuig aan regter Prinsloo wat in die skool se guns beslis het. "Hy kon dit doen omdat die skool se getalle reeds vol is, en nie om die Afrikaanse kultuur van Overvaal te beskerm nie, want die Grondwethof het mos reeds op 21 Junie 2016 uitspraak gelewer wat daarop neerkom dat 'any reliance by white South Africans, particularly White Afrikaner people, on a cultural tradition founded in history, finds no recognition in the Constitution.' Daarom weet die departement dat hy met 'n appèl tot in die Grondwethof waarskynlik sy sin sal kry. Oorvol taxi's, busse, treine en skole pla daardie mense nie," sê mnr. Breytenbach.
"Wat is die kanse dat 'n Afrikaanse kind aanspraak kan maak op sy grondwetlike mensereg om by 'n Engelstalige skool toegelaat te word en daar in Afrikaans onderrig te word? 'n Ronde nul, want telkens werp die menseregte net na die een kant toe en is dit die Afrikaner wat moet bes gee. Van De Klerk se 'wigte' en 'teenwigte' sien ons net die (ge)wigte van die blink uitgevrete ministers en amptenare wat hulleself help en ons vertrap.
"Hoe smalend sommige mense ook al oor ons strewe na selfbeskikking mag wees, dring dit ook al meer tot volksgenote deur dat eie regering vir ons volk in 'n eie staat die enigste oplossing is vir ons behoud, want in 'n demokrasie bepaal getalle, en slegs getalle, die gang van sake, niks anders nie. En wee jou as jy een van 'n wit minderheid in 'n swart 'democracy' is," sê mnr. Breytenbach.